དཔེར་ན།དེང་སང་འཛམ་གླིང་སྟེང་ཚན་རིག་ལག་རྩལ་དར་དེ་མིའི་དོན་ལྔ་སྣོད་དྲུག་སོགས་ཀྱང་གསར་ཏུ་བརྗེས་ཏེ་སྨན་བཅོས་ཀྱིས་མི་སྲོག་སྐྱོབ་ཐུབ་པ་འདུག་ཀྱང་དམིགས་བསལ་ནད་པ་ཁ་ཤས་སྐྱོབ་མི་ཐུབ་པ་དེ་ནི་ནད་པ་དེ་དག་གིས་ནི་རང་རང་སོ་སོའི་ནད་དེ་རང་གིས་རྒྱ་ཡན་དུ་བཏང་བའམ་དོ་སྣང་མ་བྱས་པར་སུས་ཀྱང་བཟློག་ཐབས་མེད་པའི་ཚད་ལ་ཐོན་དུ་བཅུག་ཟིན་པ་ལས་འཛམ་གླིང་གསོ་རིག་གི་ལག་རྩལ་ཞན་སོང་བ་མ་ཡིན་པ་དེ་ལྟ་བུ་རེད།དེས་ན་མི་སོ་སོས་རང་གི་བསམ་པ་རྣམ་པར་དག་པའི་དད་མོས་ཀྱིས་ལོང་ན་གོང་དུ་བཤད་པའི་དམིགས་བསལ་ཅན་ཆེས་ཉུང་ཤས་ཞིག་ལས་སོ་སོའི་རྐྱེན་ངན་བར་ཆད་ཀྱི་བརྒྱ་ཆའི་མང་ཆེ་བ་སེལ་ཐུབ་པར་ཐེ་ཚོམ་མེད།ད་དུང་ཕྱིའི་རྐྱེན་ངན་བར་ཆད་བཟློག་པ་ཙམ་མ་ཡིན་པར་དེ་དག་གི་ཉེ་རྒྱུ་དང་རིང་རྒྱུར་གྱུར་བའི་སེམས་རྒྱུད་ཀྱི་ཉོན་མོངས་དུག་གསུམ་སྡིག་སྒྲིབ་བག་ཆགས་ངན་པ་ཐམས་ཅད་ཀྱང་སྤྲོས་བྲལ་ཆོས་ཀྱི་དབྱིངས་སུ་ཉེ་བར་ཞི་བར་བྱེད་པའི་ཕན་ཡོན་དང་དགོས་པ་དཔག་ཏུ་མེད་པ་ཡོད།གཞན་ཡང་།ལྕགས་མཁར་ཆེན་མོ་ཐུན་རེ་བྱས་ན་ཡ་མ་ར་ཛཱ་དུང་ཕྱུར་བཏོན་པའི་ཕན་ཡོན་འབྱུང་ཞེས་བླ་མ་རྒྱུད་པའི་ངག་སྒྲོས་དང་དམ་པ་གོང་མ་དུ་མའི་གསུང་རྒྱུན་ལ་ཡོད་པ་ལྟ་བུའི་མཚོན་དེ་དང་དེ་མཚུངས་ཀྱི་ཕན་ཡོན་དང་ནུས་པ་ཡང་མང་དུ་ཡོད་ཀྱང་རྒྱས་པར་མ་སྤྲོས་སོ།།